Krajina trpela následkami spôsobenými konfliktom trvajúcim desaťročia, ktoré ešte znásobovala bezprecedentná hospodárska kríza a rastúce ceny potravín, pričom 25 % obyvateľstva bolo na vysokom stupni závažnej potravinovej neistoty. Počas roka bola humanitárna pomoc EÚ v objeme 55,7 milióna EUR vynaložená na potravinovú pomoc, výživovú starostlivosť a liečbu, a to najmä v prípade detí do 5 rokov a tehotných alebo dojčiacich žien. EÚ s cieľom zlepšiť prístup ľudí v Sudáne k dlhodobej sociálnej ochrane dopĺňa humanitárne financovanie o rozvojovú pomoc, aby komunitám pomohla budovať si odolnosť.

Konfliktom je zasiahnutých viac ako 5,2 milióna ľudí, z toho 3,5 milióna potrebuje humanitárnu pomoc, a to prevažne v oblastiach, ktoré nie sú pod kontrolou vlády, a na oboch stranách kontaktnej línie. EÚ je spolu s členskými štátmi najväčším darcom humanitárnej pomoci a pomoci pri rýchlej obnove/rozvojovej pomoci pre Ukrajinu. Od začiatku konfliktu poskytla už viac ako 762,5 milióna EUR, z toho približne polovicu predstavovala humanitárna pomoc. EÚ (prostredníctvom EK) do dnešného dňa poskytla viac ako 141,8 milióna EUR, z čoho 23 miliónov EUR v roku 2019 poskytla 11 partnerom pracujúcim na oboch stranách kontaktnej línie v 6 oblastiach intervencie, t. j. zdravie; prístrešie; voda, hygiena a sanitácia; vzdelávanie; základné potreby a ochrana.

Začiatkom roka 2018 vznikla nová vedľajšia trasa pre utečencov vedúca cez Bosnu a Hercegovinu smerom do Chorvátska a Slovinska. V roku 2019 prišlo do Bosny a Hercegoviny 29 000 príslušných osôb, v porovnaní s 24 000 osobami v roku 2018. Celkový počet migrantov a utečencov v krajine je okolo 8 000, z toho približne 2 000 je bez prístrešia (nocujú v squatoch, opustených budovách alebo na železničných staniciach). Humanitárna pomoc EÚ pre Bosnu a Hercegovinu dosiahla výšku 3,8 milióna EUR. GR ECHO prostredníctvom svojich humanitárnych partnerov poskytlo pomoc vo forme zdravotnej starostlivosti, ochrany a terénnej sociálnej práce (vrátane identifikácie zraniteľných osôb, poskytnutia mimoriadnej potravinovej a nepotravinovej pomoci, lekárskej pomoci atď.) pre utečencov a migrantov.

V roku 2019 GR ECHO poskytlo na základe zmluvy 1,021 miliardy EUR, prevažne do núdzovej záchrannej sociálnej siete. Tento hlavný program poskytol 1,7 milióna utečencov každý mesiac platby v hotovosti prostredníctvom debetnej karty na pokrytie ich základných potrieb. Podmienečný prevod peňažných prostriedkov na vzdelávanie (Conditional Cash Transfer for Education – CCTE) je program vzdelávania v núdzových situáciách, do ktorého bolo zapojených viac ako 560 000 detí. Program poskytuje prevod peňažných prostriedkov pre zraniteľné rodiny, pričom podporuje zápis do školy a pravidelnú školskú dochádzku v prípade utečeneckých detí.

GR ECHO uskutočnilo operácie vo výške 115 miliónov EUR na poskytnutie potravín, zdravotnej starostlivosti, vzdelávania, ako aj vody, prístrešia a hygienických balíčkov v oblastiach postihnutých vojnou a vysídlenému obyvateľstvu. Finančné prostriedky boli použité na liečbu závažne podvyživených detí, na boj proti epidémii cholery a proti šíreniu osýpok a záškrtu, na rehabilitáciu pre osoby so zdravotným postihnutím, na obnovu školských tried a na podporu humanitárnych leteckých služieb OSN, ktoré poskytujú kriticky dôležitú a spoľahlivú leteckú a námornú dopravu pracovníkom humanitárnej pomoci.

GR ECHO podporilo obnovenie prevádzky základných verejných služieb vo vojnou postihnutých oblastiach, čím pomohlo 4,5 milióna osobám navrátiť sa do svojich domovov. Súčasťou tejto podpory bolo aj vzdelávanie v núdzových situáciách, ktoré malo pomôcť prinavrátiť deti do školy, v mnohých prípadoch po rokoch prerušenej školskej dochádzky.

GR ECHO sa priamo zapojilo do medzinárodných diplomatických iniciatív, napríklad do tretej bruselskej konferencie s názvom Podpora budúcnosti Sýrie a okolitého regiónu, do iniciatívy humanitárnej pracovnej skupiny v rámci medzinárodnej skupiny na podporu Sýrie v Ženeve, do stretnutí vysokých úradníkov organizovaných vo februári v Ženeve a v novembri v Kodani.

Humanitárnu pomoc potrebuje 820 000 Líbyjčanov. 20 % zdravotníckych zariadení je zatvorených, pretože boli zničené, poškodené alebo sú okupované. Dochádza k rozmáhaniu zločinu proti medzinárodnému humanitárnemu právu, k obchodovaniu s ľuďmi a pomáhajúce organizácie sa stretávajú s prekážkami pri poskytovaní pomoci a pri prístupe.

GR ECHO uskutočnilo operácie vo výške 8 miliónov EUR, ktorými bola podporená nevyhnutná zdravotná starostlivosť pre obete konfliktu vrátane urgentnej vojnovej chirurgie, balíčkov prvej pomoci, fyzickej rehabilitácie, protetiky a psychosociálnej podpory, zásobovania základnými liekmi a starostlivosti o osoby, ktoré zažili rodovo motivované násilie. Vďaka pomoci boli obnovené služby primárnej zdravotnej starostlivosti v oblastiach zasiahnutých konfliktom a nevyhnutné vzdelávanie v mestách Benghází a Sirte, čo umožnilo tisíckam detí prístup k základnému vzdelaniu a psychosociálnej podpore. EÚ takisto poskytla potravinovú pomoc a podporu živobytia, ako aj hotovostnú pomoc pre najzraniteľnejšie osoby. Služby boli poskytnuté všetkým zraniteľným osobám bez rozdielu vrátane migrantov, utečencov a žiadateľov o azyl.

Egypt

250 000 registrovaných utečencov uviazlo v najviac preplnených a najchudobnejších častiach veľkých miest ako Káhira a Alexandria, kde sú aj samotné hostiteľské komunity vysoko zraniteľné. Približne 50 % utečencov pochádza zo Sýrie a zvyšok prevažne z východnej Afriky, Iraku a Jemenu.

V roku 2019 GR ECHO uskutočnilo operácie v hodnote 5 miliónov EUR, prostredníctvom ktorých poskytlo humanitárnu ochranu, núdzovú zdravotnú starostlivosť (najmä starostlivosť o zdravie matiek a o reprodukčné zdravie), vzdelávanie v núdzových situáciách a peňažné prostriedky na pokrytie základných potrieb. 38 % všetkých utečencov sú deti, pričom stúpa podiel maloletých osôb bez sprievodu a detí odlúčených od rodičov.

Západosaharská kríza

Po štyroch desaťročiach nevyriešeného politického konfliktu s humanitárnymi dôsledkami sú aj naďalej desaťtisíce západosaharských utečencov uviaznuté v zabudnutej a dlhotrvajúcej kríze. Utečenci žijú v piatich táboroch v púšti na juhozápade Alžírska a ich prežitie závisí od humanitárnej pomoci.

GR ECHO uskutočnilo operácie v hodnote 9 miliónov EUR, v rámci ktorých dodávalo potraviny, riešilo stúpajúci výskyt podvýživy u západosaharských utečeneckých detí a žien a poskytovalo zdravotne bezpečnú pitnú vodu. Takisto zabezpečilo základné lieky, čím pokrylo 80 % zdravotných potrieb obyvateľov táborov, a osobitnú podporu osôb so zdravotným postihnutím. GR ECHO okrem toho poskytlo vzdelávanie v núdzových situáciách, čím sa zmiernil zlý stav vzdelávacej infraštruktúry a hygienických zariadení v školách.

Horizontálne priority

GR ECHO v súlade so svojimi predchádzajúcimi záväzkami vyhradilo 10 % z rozpočtu EÚ na humanitárnu pomoc na rok 2019 na vzdelávanie v núdzových situáciách a dodržalo svoj záväzok o dodaní 35 % humanitárnej pomoci prostredníctvom prevodov peňažných prostriedkov. V roku 2019 boli takisto prijaté operačné usmernenia s názvom The Inclusion of Persons with Disabilities in EU-funded Humanitarian Aid Operations (Začleňovanie osôb so zdravotným postihnutím do operácií humanitárnej pomoci financovaných EÚ).

Vzdelávanie v núdzových situáciách

GR ECHO naďalej celosvetovo presadzovalo vzdelávanie v núdzových situáciách. Finančné prostriedky, ktoré GR ECHO vyhradilo na vzdelávanie v núdzových situáciách, dosiahli výšku 166 miliónov EUR. Boli nimi podporené činnosti v 52 krajinách a malo z nich prospech viac ako 2,5 milióna prijímateľov, pričom zabezpečili prístup k bezpečnému a kvalitnému vzdelaniu pre dievčatá a chlapcov z najzraniteľnejších pomerov.

S cieľom zvýšiť informovanosť o vzdelávaní v núdzových situáciách a jeho viditeľnosť GR ECHO usporiadalo v máji 2019 podujatie na vysokej úrovni pod názvom Vzdelávanie v núdzových situáciách: School4All (Škola pre všetkých), na ktorom sa zúčastnili komisár Christos Stylianides, nositeľ Nobelovej ceny za mier Denis Mukwege, vyslankyňa mimovládnej organizácie Handicap International Axelle Red a speváčka Typh Barrow. GR ECHO spustilo v sociálnych médiách kampaň pod heslom #RaiseYourPencil (Dvihni ceruzku) na podporu podujatia #School4All (Škola pre všetkých) na vyjadrenie solidarity s deťmi postihnutými krízou, ktoré nemajú prístup k vzdelaniu.

Hotovostná pomoc

GR ECHO ďalej urýchľovalo napredovanie diskusie o prevode peňažných prostriedkov. Pomohlo k zlepšeniu koordinácie medzi darcami prijatím spoločného vyhlásenia darcov o peňažných prostriedkoch v dvoch pilotných krajinách, a to v Nigérii a Bangladéši.

GR ECHO uverejnilo prehľad pod názvom EU Cash Compendium 2019: Doing More Cash, Better (Prehľad o peňažných prostriedkoch EÚ za rok 2019: Viac peňažných prostriedkov, lepšie), v ktorom sa na úrovni projektov vyzdvihujú výsledky, pokiaľ ide o odporúčania uvedené v usmernení GR ECHO o rozsiahlych prevodoch peňažných prostriedkov. V dokumente sa poukazuje na to, čo sa v rámci týchto projektov robí inak, ako sa riadia odporúčaniami uvedenými v usmernení GR ECHO o rozsiahlych prevodoch peňažných prostriedkov a ako sa prostredníctvom nich zabezpečuje koordinácia s ostatnými darcami a so záchrannými sociálnymi sieťami, ako aj na výzvy a získané poznatky. Pomer účinnosti 85:15 (85 % finančných prostriedkov sa dostane k cieľovým prijímateľom) a vyšší, ktorý sa plánuje v usmernení, sa už v niekoľkých krajinách dosahuje.

Inovácia a zapojenie súkromného sektora

GR ECHO sa naďalej zapájalo do globálnej diskusie, predovšetkým na výročnom zasadnutí Svetového ekonomického fóra, v segmente pre humanitárne záležitosti Hospodárskej a sociálnej rady OSN, na Valnom zhromaždení OSN a na berlínskom stretnutí darcov týkajúcom sa budúcnosti inovácií v humanitárnej činnosti. GR ECHO naďalej podporovalo rozvoj inovatívnych prístupov prostredníctvom prílohy o tematických politikách k plánom vykonávania humanitárnej pomoci, v ktorej sa partneri povzbudzujú, aby znížili environmentálnu stopu humanitárnej reakcie používaním digitálnych prístupov a podporou ceny programu Horizont 2020 Európskej rady pre inováciu v kategórii Affordable High-Tech for Humanitarian Aid (Dostupné vyspelé technológie pre humanitárnu pomoc), ktorá by sa mala udeliť v roku 2020.

Vedúce postavenie EÚ v rámci Výzvy k akcii na ochranu pred rodovo motivovaným násilím v núdzových situáciách

GR ECHO je členom globálnej iniciatívy Výzva k akcii na ochranu pred rodovo motivovaným násilím v núdzových situáciách. Projekt posilnená schopnosť reakcie (program GR ECHO), ktorý spravuje Populačný fond OSN (UNFPA), podporoval vytvorenie medziagentúrnych noriem týkajúcich sa rodovo motivovaného násilia v núdzových situáciách a vytvorenie usmernení o tom, ako rozvíjať plán realizácie výzvy k akcii v danom kontexte (z pilotných projektov v Nigérii a Konžskej demokratickej republike). Počas rokov 2018 a 2019 GR ECHO pridelilo približne 52 miliónov EUR na prevenciu a opatrenia na zastavenie sexuálneho a rodovo motivovaného násilia. GR ECHO spustilo svoj prvý e-learning o rodovo-vekovom ukazovateli.